Document ID: 32001R2245

Kommissionens forordning (EF) nr. 2245/2001
af 19. november 2001
om ændring af bilag III B og VI til Rådets forordning (EF) nr. 517/94 for så vidt angår kontingenter fra Forbundsrepublikken Jugoslavien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel(1), senest ændret ved Kommissionens forordning (EF) nr. 2878/2000(2), særlig artikel 5 sammenholdt med artikel 25, stk. 4, og
ud fra følgende betragtninger:
(1) Forordning (EF) nr. 517/94 fastsætter de årlige kvantitative lofter for visse tekstilvarer med oprindelse i Forbundsrepublikken Jugoslavien.
(2) Efter de politiske forandringer i Forbundsrepublikken Jugoslavien i oktober 2000 deltager landet nu fuldt ud i EU's stabiliserings- og associeringsproces og nyder i fuldt omfang godt af EF's autonome præferencehandelsordning med landene i det vestlige Balkanområde, der indførtes ved Rådet forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og (EF) nr. 6/2000(3), senest ændret ved forordning (EF) nr. 2563/2000(4).
(3) Der kan endnu ikke overvejes et mandat til forhandling af en bilateral aftale om handel med tekstilvarer, da der endnu er uløste spørgsmål i forbindelse med kontrollen med udenrigshandel og told i Forbundsrepublikken Jugoslavien.
(4) Handelen med visse kategorier af tekstilvarer er i øjeblikket blokeret, da kontingenterne er opbrugt. Forbundsrepublikken Jugoslavien har anmodet om, at disse kontingenter forhøjes med 20 %.
(5) Det er hensigtsmæssigt at øge niveauet for alle kontingenter for Forbundsrepublikken Jugoslavien, således som det blev gjort for Kroatien og Bosnien-Hercegovina for 2000 ved Rådets forordning (EF) nr. 7/2000(5) forud for forhandlingerne om bilaterale tekstilaftaler med disse to lande.
(6) Udgangspunktet for fastsættelsen af denne forhøjelse bør være den stigningstakt pr. kategori, der er fastsat i den supplerende protokol til samarbejdsaftalen mellem Det Europæiske Økonomiske Fællesskab og Den Socialistiske Føderative Republik Jugoslavien om handel med tekstilvarer, indgået ved Rådets afgørelse 90/649/EØF(6).
(7) Denne generelle forhøjelse bør omfordeles til de kategorier, hvor behovet er størst indtil den maksimale forhøjelse, der er ønsket af Forbundsrepublikken Jugoslavien.
(8) De forhøjede kontingenter bør anvendes fra begyndelsen af år 2001 for at imødekomme visse ubehandlede ansøgninger om indførsel.
(9) Forordning (EF) nr. 517/94 bør derfor ændres i overensstemmelse hermed.
(10) Foranstaltningerne i denne forordning er i overensstemmelse med udtalelsen fra det tekstiludvalg, der er nedsat i henhold til forordning (EF) nr. 517/94 -
UDSTEDT FØLGENDE FORORDNING:
Artikel 1
Bilag III B og VI til forordning (EF) nr. 517/94 ændres som fastsat i bilaget til denne forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. november 2001.

Labels: 18
3
1